November 2019 riglyne vir huiskerk en selgroepbyeenkomste | Communitas Argief
by admin | Oct 28, 2019 | Kleingroepe | 0 comments
Een-en-twintigste week in Koninkrykstyd
Twee-en-twintigste week in Koninkrykstyd
2Tessalonisense 2:1-5, 13-17
Hy het aan ons sy liefde bewys…
Hoe voel jy gewoonlik wanneer jy dink oor die toekoms?
Kom tot rus by die Here. Dink aan Hom wat in liefde na jou kyk. Kyk terug oor jou dag en sien die geskenke, seëninge en gawes (wees spesifiek) wat Hy in hierdie dag vir jou gegee het en sê in stilte vir Hom dankie. Gee julleself dan as groep aan Hom in lof en aanbidding met liedere en gebede. Iemand kan Psalm 145:1-16 lees terwyl die res dit in hulle harte saambid.
Lees eers weer die gedeelte in stilte deur. Hoor die stem van die Here en sien die woorde wat vir jou uitstaan, raak en "herkou" dit. Sien hoe jou lewe verander wanneer die woorde deel word daarvan.
Hoe sou ons verse 1-5 vir mense in ons taal verduidelik? (Pas tog op vir die ou-ou geneigdheid om te etiketteer)
Waarvoor dank Paulus die Here? (Vers 13-14). Hoe pas ons in hierdie gebed in?
Watter opdrag kry die gemeente van hom en hoe sal ons dit prakties doen? (Vers 15)
Hoe seën hy die gemeente in verse 16-17? Hoe kan ons hierdie woorde gebruik om mekaar en ander te seën?
Raak nou weer stil voor die Here. Lees weer die woorde van die gedeelte wat jou opgeval het en sien die verandering wat die Here deur sy Woord in jou lewe bring.
Draai 3-3 na mekaar toe. Deel julle besorgdheid oor die toekoms met mekaar. Bemoedig dan mekaar en bid dan vir mekaar.
Hoe gaan die groep verse 13-17 hierdie week in die omgewing uitleef. Beplan saam.
Moenie moeg word om goed te doen nie…
Is jy 'n "so veel as moontlik mens" of "so min as moontlik"?
kom ons bring so 'n paar oomblikke ons woelige gedagtes tot rus. Sit gemaklik. Asem diep in en uit. Fokus op jou asemhaling en voel hoe jy van jou nek af tot by jou tone tot rus kom. Fokus net op die Vader, Seun en Heilige Gees. Rus by Hom. Na die oomblikke van stilte sing ons Lieder waarmee ons Hom loof en aanbid. Iemand kan Psalm 63:1-9 voorlees en die ander beaam dit in hulle harte.
Lees eers die gedeelte met jou hart en sien die prentjie wat hier geskets word. Sien reeds hoe die die Here deur sy Woord veranderinge in jou lewe bring deur hierdie woorde. Watter woorde staan vir jou uit?
Wat was die probleem in die omgewing van die gemeente? (Verse 6-10)
Wat was die gevolge van die probleem? (Verse 11-12)
Waartoe moedig Paulus die gemeente aan? (Vers 13)
Hoe anders sal dit rondom ons lyk wanneer mense "nie moeg word om goed te doen nie"? Dink nou in stilte daaroor.
Hoe kan ons in die maand wat voorlê hierdie gedeelte uit die Woord leef?
Die Seun is die beeld van God…
Wie se trekke vertoon jy die meeste, jou pa of ma s'n?
Kom tot rus by die Here jou God. Dink aan Hom in die week wat so pas verby is. Waar was Hy toe dit vir jou gevoel het dit gaan met jou goed? Praat in stilte met Hom daaroor. Loof en aanbid Hom dan met liedere. Iemand kan die volgende gebed lees terwyl almal dit saam bid: "Jesus, opgestane Heer, U kyk na die hart, nie die uiterlike vertoon nie. In die diepte van ons siel roep ons soms: Christus Jesus, ek is U nie werd nie, maar sê net 'n woord en my hart word rustig, heel. Dit is nie U, Christus, wat diep in my angs en benoudheid gee nie, maar U gedurige teenwoordigheid maak die blydskap om in U te lewe in my wakker" (Broer Roger van Taizé)
Lees weer die gedeelte eers in stilte met jou hart. Beleef die woorde wat hier geskryf staan. Sien Jesus, soos Hy hier aan ons gewys word. Laat die woorde tot diep in jou hart insak.
Hoe bemoedig die woorde van Paulus in verse 11-14 vir julle?
Wat lees ons oor die skepping in verse 15-17? Wat beteken dit vir ons?
Wat doen God wanneer Hy in Jesus na ons toe kom? (Verse 18-20)
As julle nou in julle eie woorde hierdie "lied" oor die Seun sou skryf, wat sou jy oor Hom sê?
Raak nou stil en dink 'n oomblik aan die teksgedeelte en die Seun se lewensveranderende betrokkenheid in jou eie en ander se lewe.
Draai 3-3 na mekaar toe. Neem mekaar se hande en dank die Here vir iets spesifiek waar jy Hom in jou broer/suster gesien het. bid dan vir mekaar se behoeftes.